作者:張榘
標題:飛雪滿堆山・飛雪滿群山
內容:愛日烘晴，梅梢春動，曉窗客夢方還。江天萬里，高低煙樹，四望猶擁螺鬟。是誰邀滕六，釀薄暮、同雲冱寒。卻元來是，鈴閣露燻，俄忽老青山。都盡道、年來須更好，無緣農事，雨澀風慳。鵝池夜半，銜枚飛渡，看樽俎折衝間。盡青油談笑，瓊花露、杯深量寬。功名做了，雲臺寫作畫圖看。